31999R1727
L 203/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1727/1999 НА КОМИСИЯТА
oт 28 юли 1999 година
за установяване на определени подробни правила за прилагането на Регламент (ЕИО) № 2158/92 на Съвета относно опазването на горите на Общността от пожари
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2158/92 на Съвета от 23 юли 1992 г. относно опазването на горите на Общността от пожари (1), изменен с Регламент (EО) № 308/97 (2), и по-специално член 4, параграф 4 от него,
(1)
като има предвид, че Регламент (ЕИО) № 2158/92 предвижда финансово участие на Общността в мерките за подобряване на защитата на горите от пожар;
(2)
като има предвид, че член 4, параграф 3 от същия регламент предвижда финансирането от Общността да се отпуска първоначално за програми за защита от горски пожари, представени от държавите-членки;
(3)
като има предвид, че с оглед ефективността, опростяването и рационализирането на процедурите на национално ниво и на равнище Общност, различните мерки, за които е поискана финансова помощ от страна на Общността, би следвало да бъдат събрани в годишен национален план за всяка държава-членка;
(4)
като има предвид, че следва да се приемат подробни правила относно това как следва да бъдат представяни заявленията за помощ по националните програми и относно информацията, която те трябва да съдържат, с цел същите да бъдат проучвани експедитивно;
(5)
като има предвид, че следва да бъде въведена система от авансови плащания на помощи на Общността за помощи за държавите-членки за стабилно финансово управление на техните национални програми;
(6)
като има предвид, че заявленията, представени на Комисията от държавите-членки за изплащане на аванси и остатъци по националните програми, трябва да съдържат определена информация, която да помогне за установяване правомерността на разходите;
(7)
като има предвид, че Комисията следва да бъде информирана, че мерките се осъществяват в съответствие с условията и в рамките на определен период, определен в решението за предоставяне на помощ;
(8)
като има предвид, че държавите-членки трябва да приемат разпоредбите, необходими да гарантират, че се извършват ефективни проверки за осъществяването на мерките по националните програми;
(9)
като има предвид, че член 8 от Регламент (ЕИО) № 2158/92 и Регламент (EО, Евратом) № 2988/95 oт 18 декември 1995 г. относно защитата на финансовите интереси на Европейските общности (3) изискват държавите-членки да осигурят ефективния и правомерен характер на дейностите, финансирани от Общността, и да възстановят сумите, загубени в резултат на нередности или небрежност; като има предвид, че тези суми представляват неоправдани разходи от бюджета на Общността и следователно трябва да бъдат възстановени на Общността;
(10)
като има предвид, че ако проверките на Комисията, предвидени в член 8 от Регламент (ЕИО) № 2158/92, установят нередности, държавата-членка трябва да бъде в състояние да изрази своето становище по посочената ситуация; като има предвид, че в случаите, когато нередността бъде потвърдена и съответните суми представляват неоправдан разход от бюджета на Общността, те следва да се възстановят на Общността;
(11)
като има предвид, че Регламент (ЕИО) № 1170/93 (4) на Комисията, изменен с Регламент (EО) № 1460/98 (5), следователно трябва да бъде отменен;
(12)
като има предвид, че предвидените мерки в настоящия регламент са в съответствие със становището на Постоянния комитет по горите,
ПРИЕ НАСТОЯЩИЯ РЕГЛАМЕНТ:
Член l
1. Програмите, предвидени в член 4 от Регламент (ЕИО) № 2158/92, се съставят всяка година на национално равнище. Националните програми трябва да включват всички заявления за подпомагане, представени по силата на горепосочения член 4. Те съдържат информацията и подкрепящите документи, посочени в приложение I към настоящия регламент и се отнасят до информацията, посочена в член 2. Държавите-членки изпращат своите програми до Комисията в два екземпляра, във формуляра, посочен в приложение I.
2. Националните програми, посочени в параграф 1, имат продължителност не повече от три години от датата на уведомяване за решението на Комисията, предвидено в член 6 от Регламент (ЕИО) № 2158/92. Tе не могат да бъдат удължавани.
Член 2
Програмите, посочени в член l, обхващат:
а)
списък на подкрепящите документи, които следва да бъдат представени от бенефициерте; „подкрепящи документи“ означава всеки документ, съставен в съответствие или със законовите или подзаконовите разпоредби на съответната държава-членка или в съответствие с мерките, приети от компетентните органи, които доказват, че условията, приложени към всяко индивидуално заявление, са спазени. Списъкът съдържа описание на всеки документ и разпоредбите или мерките, по които той е съставен, и кратко описание на съдържанието на тези документи;
б)
образци на формулярите, по които бенефициерите трябва да представят своите заявления за плащане. Тези формуляри трябва да включват най-малко резюме на извършените разходи и сравнителна таблица, даваща количествено и качествено описание на предвидените и приложените мерки;
в)
описание на методите за проверка и управление, които са приети за гарантиране на ефикасното осъществяване на мерките по програмата в изпълнение на член 8 от Регламент (ЕИО) № 2158/92.
Държавите-членки уведомяват също така за последващите актуализации на документацията, посочена в първа алинея.
Член 3
1. Компетентните органи могат да кандидатстват за аванс в размер до 30 % от помощта от Общността за националната програма, но не по-рано от 1 януари на годината, следваща датата на уведомление относно решението на Комисията.
2. Държавите-членки могат да кандидатстват за втори аванс от не повече от 30 %, след като са представили доказателство, че 60 % oт първия аванс за същата програма е бил оползотворен. Вторият аванс може да бъде увеличен до 50 %, ако 90 % oт първия аванс е изразходван.
3. Остатъкът се изплаща, след като Комисията е получила и одобрила окончателния доклад, окончателния финансов отчет и заявлението за окончателното плащане на сумите по националната програма.
Член 4
1. От 1 юли на годината, следваща датата на уведомление относно решението на Комисията за одобрение на програмата, компетентните органи изпращат шестмесечни отчети за плащанията, направени на бенефициери в съответствие с приложение II и придружени от изявление, описващо постигнатия прогрес в работата.
2. Компетентните органи трябва да представят заявления за плащане на аванси и остатъци за националната програма до Комисията, в два екземпляра, в съответствие с приложение III.
Член 5
1. Всяка загуба на парична сума поради нередности или небрежност и получена обратно от държава-членка, се възстановява на Общността.
2. В случай че Комисията, в рамките на четири години, следващи плащането на остатъка, установи някаква нередност в операция, финансирана от Общността, при която съответната сума не е била възстановена на Общността по параграф 1, тя информира държавите-членки за това и дава възможност да се направи коментар по този повод.
3. Ако анализът на ситуацията и всякакви коментари от страна на държавата-членка имат като резултат потвърждение от страна на Комисията на нередността, държавата-членка възстановява съответните суми.
Член 6
Регламент (ЕИО) № 1170/93 се отменя.
Въпреки това той продължава да се прилага по отношение на заявленията за помощ, подадени преди 1 ноември 1998 г.
Член 7
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юли 1999 година.